**Osobitná časť**

**K čl. I**

**K bodu 1**

Ide o legislatívno-technickú úpravu v § 2 ods. 1 písm. m) v súvislosti s navrhovanou úpravou v § 46 a návrhom na vypustenie § 53c.

**K bodu 2**

Na základe poznatkov aplikačnej praxe v súvislosti s častým zneužívaním tohto inštitútu sa v § 3 ods. 2 písm. c) navrhuje vypustiť možnosť prijať uchádzača o zamestnanie (UoZ) na vykonávanie absolventskej praxe u fyzickej osoby, ktorá nie je zamestnávateľom.

**K bodu 3**

K § 5

V § 5 ods. 1 sa navrhuje na novo zadefinovať samostatne zárobkovo činnú osobu (SZČO) na účely tohto zákona. Na základe poznatkov aplikačnej praxe sa spresňuje znenie písmena a).V súlade so živnostenským zákonom sa spresňuje znenie písmena b). Podľa písmena c) sa za SZČO navrhuje považovať fyzickú osobu, ktorá vykonáva činnosť podľa osobitných predpisov uvedených v poznámke pod čiarou k odkazu 12 (okrem živnostenského zákona). Zároveň sa navrhuje vypustiť súčasné znenie písmena e), nakoľko sprostredkovanie zamestnania za úhradu sa už podľa súčasného právneho stavu považuje za prevádzkovanie činnosti podľa živnostenského zákona.

Zároveň sa v odseku 2 definuje samostatná zárobková činnosť na účely tohto zákona ako činnosť, ktorú vykonáva alebo prevádzkuje SZČO podľa odseku 1.

K § 6

V novom znení § 6 v odseku 1 sa navrhuje zadefinovať na účely tohto zákona UoZ ako občana, ktorý môže pracovať, chce pracovať, hľadá si zamestnanie a je vedený v evidencii UoZ a ktorý nie je zamestnanom, ak v odseku 2 písm. a) nie je ustanovené inak, nie je v pracovnoprávnom vzťahu na základe dohody o práci vykonávanej mimo pracovného pomeru alebo nevykonáva zárobkovú činnosť na základe právneho vzťahu podľa osobitného predpisu, ak v odseku 2 písm. a) nie je ustanovené inak, neprevádzkuje alebo nevykonáva samostatnú zárobkovú činnosť alebo ktorý nevykonáva zárobkovú činnosť v členskom štáte Európskej únie alebo v cudzine.

Súčasne sa v ods. 2 písm. a) navrhuje ponechať možnosť UoZ vykonávať zárobkovú činnosť na základe pracovnoprávneho vzťahu alebo iného právneho vzťahu, ak mzda alebo odmena za vykonávanie týchto činností nepresiahne 75 % zo sumy životného minima pre jednu plnoletú fyzickú osobu platného k prvému dňu kalendárneho mesiaca, za ktorý sa preukazuje výška odmeny. V odseku 2 psím. b) sa v súvislosti s možnosťou vykonávať zárobkovú činnosť podľa ods. 2 písm. a) navrhuje výnimka pre poskytovanie údajov pre štatistiku rodinných účtov, ktoré vykonáva Štatistický úrad SR, na základe dohody o práci vykonávanej mimo pracovného pomeru, pričom sa nebude prihliadať na príjem z tejto činnosti.

Zároveň sa v odseku 3 navrhuje pojem zamestnanie zadefinovať na účely tohto zákona ako vykonávanie zárobkovej činnosti zamestnancom.

K § 7

V § 7 sa navrhuje vypustiť možnosť poskytovania vzdelávania a prípravy pre trh práce ZoZ, ktorému tak úrad bude môcť poskytovať len informačné a poradenské služby a odborné poradenské služby. Táto úprava sa navrhuje za účelom cielenejšej podpory vzdelávania a prípravy pre trh práce len pre UoZ.

K § 8

V § 8 sa navrhuje na novo zadefinovať skupiny UoZ, ktorí sa na účely tohto zákona budú považovať za znevýhodnené skupiny, a to s cieľom zamerať služby zamestnanosti podľa tohto zákona práve na najrizikovejšie skupiny na trhu práce.

Nadväzne na navrhovanú úpravu § 8 sa vypúšťajú poznámky pod čiarou k odkazom 13aa a 13ab.

**K bodu 4**

Vzhľadom na navrhované úpravy v návrhu zákona sa v § 10 ods. 2 spresňuje definícia partnerstva tak, aby konkrétny projekt alebo program podpory zamestnávania mohol riešiť rôzne skupiny UoZ alebo mohol riešiť formou partnerstva aj podporu udržania zamestnancov ohrozených prepúšťaním, napr. v prípadoch hromadného prepúšťania zamestnancov, v prípadoch riešenia prechodného obdobia obmedzenia prevádzkovej činnosti a pod.

**K bodom 5 až 9**

Ide o legislatívno-technickú úpravu v § 12 písm. g) nadväzne na navrhované vypustenie § 45 a 53c. Zároveň sa upraveným znením navrhuje opätovne vrátiť pôsobnosť ústrediu v oblasti schvaľovania projektov a programov na zlepšenie postavenia UoZ na trhu práce.

V súvislosti s návrhom na vypustenie § 57a sa pôvodné znenie písmena h) v § 12 navrhuje nahradiť novým znením s určením novej kompetencie ústrediu nadväzne na nový návrh v § 18 ods. 2. Nadväzne na navrhovanú zásadnú zmenu, v rámci ktorej sa vybrané obligatórne poskytované aktívne opatrenia na trhu práce (AOTP) navrhuje zmeniť na fakultatívne poskytované AOTP, čo prináša aj okamžitú potrebu zavedenia nového mechanizmu schvaľovania nástrojov podpory a pomoci účastníkom na trhu práce vrátane nových pravidiel rozpočtovania, spravovania a prerozdeľovania finančných prostriedkov na aktívnu politiku trhu práce (APTP), na ktoré nie je právny nárok podľa tohto zákona, sa novým znením písmena h) v § 12 navrhuje ustanoviť ústrediu novú kompetenciu spočívajúcu v jeho povinnosti vypracovať a predkladať ministerstvu na schválenie návrh zásad použitia finančných prostriedkov na uplatňovanie AOTP, na ktoré nie je právny nárok podľa tohto zákona. Súčasne sa navrhuje zveriť ústrediu aj kontrolu ich dodržiavania.

V § 12 písm. i) ide o legislatívno-technickú úpravu súvisiacu s návrhom na vypustenie § 53c a 57a. V § 12 písm. l) ide o legislatívno-technickú úpravu.

V súvislosti s poskytovaním medzinárodných služieb zamestnanosti EURES sa navrhuje úprava znenia písmena n) v § 12.

S cieľom pravidelného sledovania uplatňovania jednotlivých nástrojov podpory a pomoci podľa tohto zákona, sa navrhovaným doplnením § 12 o písmeno u) rozširuje pôsobnosť ústredia o novú povinnosť ročne vyhodnocovať uplatňovanie AOTP za uplynulý kalendárny rok a správu o ich vyhodnotení predkladať ministerstvu.

Doplnením nového písmena v) v § 12 sa nadväzne na navrhované úpravy v § 29 ods. 10, § 58 ods. 16 a § 55 ods. 7 navrhuje ústrediu ustanoviť kompetencia zverejňovať na svojom webovom sídle registre agentúr dočasného zamestnávania, agentúr podporovaného zamestnávania a sociálnych podnikov a zoznam chránených dielní (CHD) a chránených pracovísk (CHP).

**K bodom 10 až 16**

Úprava kompetencie úradu určenej v § 13 ods. 1 písm. e) 1. bod sa navrhuje s cieľom zníženia administratívnej a finančnej náročnosti spojenej so zaraďovaním občanov do evidencie UoZ. V súčasnosti úrady o zaradení alebo nezradení občana do evidencie UoZ, resp. o vyradení UoZ z evidencie UoZ rozhodujú v zmysle správneho konania, čo je z časového hľadiska často krát zdĺhavý proces. Vzhľadom na to, že byť vedený v evidencii UoZ úradu je právom občana a nie jeho povinnosťou a o zaradenie do evidencie občan žiada dobrovoľne, navrhuje sa, aby zaraďovanie do evidencie UoZ nepodliehalo správnemu poriadku. V prípade, ak občan požiada o zaradenie do evidencie UoZ, splní podmienky a predloží príslušné doklady podľa § 34, úrad ho zaradí do evidencie UoZ a o tejto skutočnosti vydá oznámenie. Kompetencia rozhodovať v zmysle správneho konania zostane úradu len pre prípady nezaradenia občana do evidencie UoZ a vyradenia UoZ z evidencie UoZ okrem vyradenia podľa § 36 ods. 1 písm. a) až g), o) až s) a § 36 ods. 2.

Súčasne sa v § 13 ods. 1 písm. e) 3. bod rozširuje kompetencia úradu rozhodovať o udelení predchádzajúceho súhlasu zamestnávateľovi na skončenie pracovného pomeru výpoveďou zamestnancovi, ktorý je občanom so zdravotným postihnutím, aj o rozhodovanie v prípade neudelenia takéhoto súhlasu. Súčasne sa navrhuje, aby sa uvedená kompetencia úradu vzťahovala aj na skončenie štátnozamestnaneckého pomeru výpoveďou zamestnancovi, ktorý je občanom so zdravotným postihnutím.

Nadväzne na návrh  na zrušenie dávky počas vzdelávania a prípravy pre trh práce a počas prípravy na pracovné uplatnenie občana so zdravotným postihnutím poskytovanej podľa § 48b tohto zákona, sa v § 13 ods. 1 navrhuje vypustenie šiesteho bodu v písmene e) a vypustenie písmena z).

Nadväzne na zmenu spôsobu zaraďovania občanov a vyraďovania UoZ do/z evidencie UoZ v súvislosti s odpojením od správneho konania sa v § 13 ods. 1 písm. f) a g) navrhuje ustanoviť kompetencia úradu zaraďovať občana alebo vyraďovať UoZ do/z evidencie UoZ a písomne mu oznamovať jeho zaradenie alebo vyradenie.

Zároveň sa navrhuje doplniť § 13 ods. 1 písm. h) o nový mechanizmus schvaľovania nástrojov podpory a pomoci účastníkom na trhu práce vrátane nových zásad a pravidiel rozpočtovania, spravovania a prerozdeľovania finančných prostriedkov na APTP, na ktoré nie je právny nárok. Z dôvodu, aby Výbor pre otázky zamestnanosti (ďalej len „výbor“) mohol prerokovať a posúdiť žiadosti právnickej osoby alebo fyzickej osoby o poskytnutie príspevku podľa tohto zákona, na ktorý nie je právny nárok, navrhuje sa rozšíriť pôsobnosť úradu o povinnosť ich predkladania výboru, následného schvaľovania v prípadoch kladného posudku výboru, ako aj o povinnosť zverejňovania informácií o schválených a neschválených príspevkoch na APTP vrátane odôvodnenia schválenia alebo neschválenia príspevkov, vo svojom územnom obvode.

Súčasne sa na základe pretrvávajúcich požiadaviek aplikačnej praxe, ktorá vyvoláva potrebu osobitného postupu pri kontrole dodržiavania liečebného režimu UoZ počas jeho dočasnej pracovnej neschopnosti, navrhuje v § 13 ods. 1 písm. h) upraviť novú pôsobnosť úradu kontrolovať dočasnú pracovnú neschopnosť UoZ počas jeho liečebného režimu.

V § 13 ods. 1 písm. t) ide o legislatívno-technickú úpravu.

V súvislosti s poskytovaním medzinárodných služieb zamestnanosti EURES sa zároveň navrhuje upraviť s tým súvisiace ustanovenia v § 13 ods. 1 písm. af). S cieľom pravidelného sledovania uplatňovania jednotlivých poskytovaných nástrojov podpory a pomoci podľa tohto zákona, sa navrhovanou úpravou v § 13 ods. 1 písm. ak) rozširuje pôsobnosť úradu o novú kompetenciu ročne vyhodnocovať uplatňovanie AOTP za uplynulý kalendárny rok a správu o ich vyhodnotení predkladať ústrediu.

Nadväzne na úpravu v § 55 ods. 7 sa navrhuje doplniť do § 13 ods. 2 písm. d) novú kompetenciu úradu zverejňovať na svojom webovom sídle zoznam CHD a CHP vo svojom územnom obvode.

**K bodu 17**

Spresnenie definície vhodného zamestnania v § 15 ods. 1 sa navrhuje na základe poznatkov aplikačnej praxe, kedy dochádza k prípadom, že UoZ odmieta ponuku prijať zamestnanie s odôvodnením, že má vyššiu kvalifikáciu a úrad ho nemôže vyradiť z evidencie UoZ z dôvodu nespolupráce. Na základe upravenej definície bude môcť úrad ponúknuť UoZ zamestnanie, ktoré si vyžaduje jednu z jeho kvalifikácií vrátane nižšej kvalifikácie, ktorú UoZ dosiahol a v prípade odmietnutia môže UoZ vyradiť z evidencie UoZ.

**K bodom 18 až 21**

Nadväzne na navrhovanú zásadnú zmenu, v rámci ktorej sa vybrané obligatórne poskytované AOTP navrhuje zmeniť na fakultatívne poskytované AOTP sa v novom znení § 16 ods. 1 navrhuje v porovnaní so súčasným právnym stavom upraviť definíciu výboru tak, aby úrad vo svojom územnom obvode zriaďoval výbor nielen na riešenie zásadných otázok zamestnanosti, ale aj na posudzovanie žiadostí právnických osôb alebo fyzických osôb o poskytnutie príspevkov podľa tohto zákona, na ktoré nie je právny nárok.

Súčasne sa v odseku 2 navrhuje zvýšiť počet členov zástupcov úradu vo výbore z dvoch na troch zástupcov, pričom jeden z nich je riaditeľ úradu a tým dosiahnuť aj nepárny počet členov výboru – z desať na jedenásť.

Vypustenie pôvodného odseku 9 sa navrhuje z dôvodu, že riaditeľ úradu už bude členom výboru.

V záujme operatívneho výkonu výboru sa v odseku 10 tiež navrhuje zvýšiť minimálnu periodicitu jeho zasadnutí z najmenej raz za štvrťrok na najmenej raz za mesiac.

**K bodu 22**

Nové znenie § 18 súvisí s navrhovaným novým mechanizmom schvaľovania nástrojov podpory a pomoci účastníkom na trhu práce, na ktoré nie je právny nárok podľa tohto zákona. Nadväzne na právne úpravy v zákone o odbornom vzdelávaní, ktorým sa v osobitnom článku zmení k 1. 1. 2013 aj zákon o službách zamestnanosti tým, že sa rozšíri pôsobnosť výboru o schvaľovanie analýz a prognóz o vývoji trhu práce podľa § 13 ods. 1 písm. ad), navrhuje sa tieto ustanovenia premietnuť do novoupraveného znenia § 18. Súčasne sa v nadväznosti na zavedenia fakultatívneho princípu väčšiny príspevkov na AOTP navrhuje, aby výbor posudzoval žiadosti právnickej osoby alebo fyzickej osoby o poskytnutie príspevku podľa tohto zákona, na ktorý nie je právny nárok, v územnom obvode úradu a odporúčal úradu formou kladného posudku, resp. neodporúčal formou nesúhlasného posudku uzatvorenie dohody s právnickou osobou alebo fyzickou osobou o poskytnutie príspevku podľa tohto zákona, na ktorý nie je právny nárok.

Súčasne sa v odseku 2 navrhuje, aby výbor pri vykonávaní tohto posudzovania uplatňoval a dodržiaval zásady použitia finančných prostriedkov na AOTP , na ktoré nie je právny nárok a ktoré vypracovalo ústredie a schválilo ministerstvo.

**K bodom 23 až 26**

V porovnaní s doterajším právnym stavom podľa § 19 ods. 6 tohto zákona, ktorý upravuje povinnosť dosiahnutého vzdelania u lekára, ktorý vykonáva lekársku posudkovú činnosť, sa navrhuje upraviť podmienku výkonu tejto činnosti splnením kvalifikačných predpokladov podľa zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov, a to z dôvodu, že uvedený právny predpis upravuje kvalifikačné predpoklady v širšom rozsahu ako doterajšie znenie zákona o službách zamestnanosti a následkom čoho vznikajú problémy v aplikačnej praxi.

Súčasne sa v § 19 navrhuje vypustiť odseky 11 až 13 z dôvodu nového § 20b.

Navrhovanou úpravou v § 20 ods. 3 sa spresňuje adresát pre doručenie žiadosti o preverenie posudku odborným konzíliom posudkových lekárov.

Navrhované doplnenie zákona o nový § 20b vyplýva z pretrvávajúcich požiadaviek aplikačnej praxe, ktorá vyvoláva potrebu osobitného postupu pri kontrole dočasnej pracovnej neschopnosti UoZ počas jeho liečebného režimu vykonávanej úradom. Ide o kontrolu dodržiavania liečebného režimu uchádzača o zamestnanie počas jeho dočasnej pracovnej neschopnosti, ktorú určil ošetrujúci lekár, organizuje posudkový lekár a vykonáva určený zamestnanec úradu na účely zisťovania prítomnosti uchádzača o zamestnanie počas jeho dočasnej pracovnej neschopnosti v mieste jeho trvalého pobytu alebo na mieste, kde je predpoklad, že sa zdržuje. Navrhuje sa, aby kontrola dodržiavania liečebného režimu UoZ počas jeho dočasnej pracovnej neschopnosti sa vykonávala so zreteľom na dĺžku trvania dočasnej pracovnej neschopnosti, jej opakovanie a iné závažné skutočnosti, pričom za tieto skutočnosti je možné považovať napr. neočakávané udalosti v rodine, ktorých zdôvodnenie je možné hodnoverne preukázať.

**K bodom 27 až 29**

Doplnením odseku 7 v § 22 sa, za účelom skoršieho nadobudnutia ekonomickej sebestačnosti, profesijnej realizácie, rozvoja odborných a pracovných zručností a tiež sociálno-kultúrnej integrácie s občanmi prijímajúcej krajiny pre štátneho príslušníka tretej krajiny, ktorému bol

* predĺžený tolerovaný pobyt z dôvodu, že je obeťou trestného činu súvisiaceho  
  s obchodovaním s ľuďmi,
* udelený tolerovaný pobyt z dôvodu rešpektovania jeho súkromného a rodinného života,
* udelený tolerovaný pobyt z dôvodu nelegálneho zamestnávania za osobitne vykorisťujúcich pracovných podmienok, ak je jeho prítomnosť nevyhnutná na účely trestného konania,

navrhuje umožniť prístup na trh práce bez udelenia povolenia na zamestnanie. V tejto súvislosti sa navrhuje úprava v § 22 ods. 5.

V § 22 ods. 7 písm. f) ide o legislatívno-technickú úpravu.

**K bodom 30 až 36**

V § 25 ods. 1 a 2 a v § 27 ide o legislatívno-technickú úpravu v súvislosti s prečíslovaním odkazu k poznámke pod čiarou.

V súlade s Dohovorom MOP č. 181 z roku 1997 o súkromných agentúrach zamestnania, ako aj na základe poznatkov aplikačnej praxe a častého zneužívania súkromných sprostredkovateľov zamestnania, sa vypustením odseku 4 z § 25 navrhuje zrušiť možnosť vyberania poplatkov za služby súvisiace so sprostredkovaním zamestnania od akejkoľvek fyzickej osoby (nielen UoZ); sprostredkovateľ zamestnania môže vyberať poplatok len od právnickej osoby alebo fyzickej osoby, pre ktorú sprostredkúva zamestnanca (§ 25 ods. 3).

Úpravy v § 25 ods. 4 a 5 sa navrhujú za účelom zosúladenia podmienok a povinností pre sprostredkovanie zamestnania na území SR aj v zahraničí.

**K bodom 37 až 47**

Doplnením odseku 1 v § 29 sa navrhuje jasne ustanoviť, že agentúra dočasného zamestnávania (ADZ) môže podľa § 58 Zákonníka práce dočasne prideľovať zamestnancov k užívateľskému zamestnávateľovi len na území SR a podľa § 5 Zákonníka práce vysielať zamestnancov. Táto úprava sa navrhuje z dôvodu poznatkov aplikačnej praxe, kedy dochádza k zamieňaniu pojmov „prideľovanie“ a „vysielanie“ mimo územia SR. Pre prípady vykonávania práce mimo územia SR ide už o vysielanie zamestnancov, pričom na účely sociálneho zabezpečenia musia byť splnené podmienky v zmysle nariadenia (ES) 883/2004 a rozhodnutia Európskeho súdneho dvora ktorý rozhodol, že ADZ môže využiť pravidlo vyslania, ale medzi vysielajúcim zamestnávateľom a zamestnancom je nutné organické spojenie a požaduje sa, aby vysielajúci zamestnávateľ vykonával svoju ekonomickú činnosť na území vysielajúceho členského štátu. V tejto súvislosti sa navrhuje legislatívno-technická úprava v § 29 ods. 6 a 8.

V súvislosti s kompetenciou ústredia viesť register ADZ sa novým odsekom 9 v § 29 navrhuje vyšpecifikovať, aké informácie o ADZ bude tento register obsahovať. V tejto súvislosti sa navrhuje vypustenie poslednej vety z odseku 4 v § 29.

V § 29 sa novým odsekom 7 spresňujú náležitosti potrebné pre vydanie povolenia na vykonávanie činnosti ADZ. Uvedené sa navrhuje najmä s cieľom skvalitniť výkon ADZ a vytvoriť väčšiu istotu zamestnancov ADZ. Zároveň preukázaním finančnej zábezpeky, plnením daňových a odvodových povinností žiadateľ deklaruje ekonomickú udržateľnosť na trhu.

Úpravou písmena f) v § 31 ods. 1 sa za účelom jednotného hodnotenia činnosti ADZ navrhuje stanoviť, aby ADZ správy o ich činnosti predkladali na tlačive, ktoré vzor určí ústredie a účtovnú závierku za predchádzajúci kalendárny rok.

Navrhovanou úpravou v § 31 ods. 2 sa špecifikujú taxatívne dôvody, kedy ústredie povolenie na vykonávanie činnosti ADZ zruší. V tejto súvislosti sa navrhuje legislatívno-technická úprava v § 29 ods. 5.

Návrhom nového písmena d) v § 31 ods. 3 sa navrhuje rozšíriť okruh oprávnených subjektov, ktoré môžu podať návrh na pozastavenie činnosti alebo zrušenie povolenia na činnosť ADZ o Sociálnu poisťovňu, ak zistí nesplnenie povinností odvodu **poistného na sociálne poistenie a príspevku na starobné dôchodkové sporenie.**

**K bodom 48 až 55**

Novým znením písmena a) v § 32 ods. 1 sa navrhuje upraviť definícia sprostredkovania zamestnania na účely tohto zákona vzhľadom na poskytovanie medzinárodných služieb zamestnanosti EURES ústredím a úradom.

Úpravou znenia písmena g) v § 32 ods. 2 sa navrhuje zrušiť povinnosť úradu sledovať proces adaptácie zamestnanca prijatého do zamestnania z evidencie UoZ, nakoľko ide o administratívne zložitý a náročne vykonateľný proces. Navrhuje ponechať povinnosť úradu sledovať dĺžku obdobia zotrvania zamestnanca v zamestnaní, ak bol do tohto zamestnania prijatý prostredníctvom niektorého z AOTP, a to na účely vyhodnocovania efektívnosti AOTP.

Za účelom zníženia administratívnej náročnosti, ako aj zlepšenia spolupráce so zamestnávateľmi sa navrhuje vypustiť písmeno h) z § 32 ods. 2. O poskytnutie informačných a poradenských služieb na uľahčenie adaptácie zamestnanca v novom zamestnaní bude môcť zamestnávateľ požiadať v rámci informačných a poradenských služieb podľa § 42.

Úprava v písmene c) v § 32 ods. 3 sa navrhuje z dôvodu, že sprostredkovanie dočasného zamestnania nemožno na účely tohto zákona považovať za sprostredkovaním zamestnania, ale len za pridelenie užívateľskému zamestnávateľovi podľa § 58 Zákonníka práce. Znenie písmena sa zároveň spresňuje nadväzne na navrhované vypustenie § 53c.

Úprava v § 32 ods. 10 sa navrhuje z dôvodu odstránenia duplicity s odsekom 4.

V § 32 ods. 12 písm. b) ide o legislatívno-technickú úpravu nadväzne na navrhovanú úpravu v § 42 ods. 1.

Novým znením písm. d) v § 32 ods. 12 sa dopĺňajú prípady, kedy úrad uhrádza časť cestovných výdavkov UoZ o prípady jeho účasti na skupinovom sprostredkovaní zamestnania, ktoré organizuje ústredie alebo úrad pre zamestnávateľa podľa § 3 zákona a pre zamestnávateľa v rámci členských štátov Európskej únie na území Slovenskej republiky (burzy práce).

Na základe poznatkov aplikačnej praxe a s cieľom zvýšiť možnosti UoZ pri hľadaní zamestnania sa v § 32 ods. 13 dopĺňa možnosť úradu uhrádzať časť cestovných výdavkov UoZ aj v prípadoch, kedy UoZ hromadnými dopravnými prostriedkami necestuje priamo z miesta svojho trvalého alebo prechodného pobytu do miesta uskutočnenia vstupného pohovoru, výberového konania alebo skupinového sprostredkovania zamestnania podľa odseku 12 písm. d). Nadväzne na úpravy v odseku 12 a 13 sa navrhujú úpravy v odseku 14.

**K bodu 56**

Nové znenie odseku 1 v § 33 sa navrhuje za účelom zosúladenia so zákonom č. 428/2002 Z. z. o ochrane osobných údajov v znení neskorších predpisov. Rozsah údajov o UoZ na účely ich vedenia v evidencii UoZ upravuje príloha č. 1 písm. A).

**K bodom 57 až 73 a 192 (príloha č. 1 až 3)**

V návrhu § 34 ods. 1 sa upravuje, že žiadosť o zaradenie do evidencie UoZ na tlačive predpísanom ústredím podáva občan, nie UoZ, nakoľko v tom čase občan ešte nie je UoZ. Z rovnakého dôvodu sa navrhuje aj úprava v odseku 3.

V novom odseku 2 sa občanovi pri podávaní žiadosti o zaradenie do evidencie UoZ navrhuje stanoviť lehota ôsmich pracovných dní pre UoZ, v rámci ktorých je povinný predložiť úradu príslušné doklady, ktoré sú rozhodné pre jeho vedenie v evidencii UoZ. Zabezpečí sa tým rovnaké zaobchádzanie so všetkými UoZ. Osemdňová lehota je ustanovená aj na účely sociálneho poistenia a na niektoré pracovnoprávne účely. Zoznam dokladov, ktoré občan predkladá so žiadosťou o zaradenie do evidencie UoZ, je uvedený v prílohe č. 2, ak tomu nebránia závažné skutočnosti, ktoré je UoZ povinný preukázať

V § 34 ods. 5 sa zosúlaďuje lehota pre písomné oznámenie každej zmeny skutočností rozhodných pre vedenie v evidencii UoZ s odsekom 2.

V § 34 ods. 6 sa za účelom zefektívnenia práce s UoZ a zlepšenia spolupráce so zamestnávateľmi navrhuje zrušenie mesačnej periodicity návštev UoZ na úrade. Kontakty UoZ na úrade za účelom preukazovania hľadania si zamestnania bude určovať úrad. Zrušenie tejto mesačnej periodicity sa navrhuje aj z dôvodu, že ide o cca 380 tis. potvrdení každý mesiac, čo pri súčasnom počte voľných pracovných miest (cca 7 tis.) možno považovať za „formálne hľadanie zamestnania“. Vzhľadom na túto skutočnosť sa v odseku 8 navrhuje upraviť doterajšiu povinnosť úradu každý mesiac ponúkať vhodné zamestnanie UoZ, ako aj ponúkať účasť na niektorom z AOTP, z dôvodu, že táto povinnosť je nerealizovateľná najmä v prípadoch, ak sa už UoZ zúčastňuje niektorého z AOTP. Pre zefektívnenie práce s UoZ navrhuje stanoviť, aby si formy pre prípad vyzvania dohodol úradom (napr. telefonicky, e-mailom, sms a pod.). Zároveň sa na základe poznatkov aplikačnej praxe navrhuje povinnosť UoZ doručiť úradu vyjadrenie zamestnávateľa o jeho prijatí alebo neprijatí do zamestnania.

V § 34 v odseku 14 sa reaguje na legislatívno-technické zmeny, zmeny navrhované v § 49 a 57, a v súvislosti s navrhovanými zmenami pri podávaní žiadosti o zaradenie do evidencie UoZ sa navrhuje ustanoviť, že pokiaľ občan nepredloží požadované doklady, ak tomu nebudú brániť závažné skutočnosti, v zmysle prílohy č. 2 k predmetnej žiadosti do lehoty ustanovenej v odseku 2, nebude zaradený do evidencie UoZ.

**K bodom 74 a 75**

V § 35 ide o terminologické a legislatívno-technické úpravy v súvislosti s prečíslovaním odkazov k poznámkam pod čiarou.

**K bodom 76 až 78**

Navrhované ustanovenie § 35a, ktoré definuje Národnú sústavu povolaní, sa navrhuje doplniť z dôvodu, že aplikačná prax súvisiaca s jej tvorbou a aktualizáciou prináša potrebu opisu štandardných nárokov trhu práce na jednotlivé pracovné miesta nielen z hľadiska potreby odborných zručností, ale aj z hľadiska potreby odborných vedomosti a schopností súvisiacich s vykonávaním pracovných činností na  jednotlivých pracovných miestach na trhu práce.

Rovnako je vznesená požiadavka aplikačnej praxe na rozšírenie subjektov určených na spoluprácu pri tvorbe a aktualizácii Národnej sústavy povolaní, konkrétne ide zástupcov vzdelávacích inštitúcií. Požiadavka je o to aktuálnejšia, že súčasne je vznesená požiadavka aplikačnej praxe na ustanovenie Národnej sústavy povolaní ako rámca pre tvorbu systémového riešenia prenosu potrieb trhu práce do systému celoživotného vzdelávania na základe národnej sústavy kvalifikácií.

Prostredníctvom navrhnutého ustanovenia sa vytvorí veľmi potrebný právny rámec na vykonávanie aktivít v prospech zosúlaďovania požiadaviek trhu práce so systémom celoživotného vzdelávania, osobitne so systémom odborného vzdelávania.

**K bodu 79**

Navrhované ustanovenie § 35b, ktoré definuje Alianciu sektorových rád (ďalej len „aliancia“) a Sektorové rady (ďalej len „sektorové rady“) sa navrhuje doplniť na základe potrieb aplikačnej praxe pri tvorbe Národnej sústavy povolaní, vo väzbe na dobré skúsenosti niektorých štátov OECD a najmä z dôvodu potreby jednoznačného legislatívneho riešenia platformy pre združovanie zamestnávateľov, špičkových odborníkov z jednotlivých sektorov (odvetví, resp. skupiny odvetví), odborníkov z centrálnych i regionálnych orgánov, zamestnávateľských zväzov a subjektov, odborníkov zo stredných a vysokých škôl, univerzít a ďalších inštitúcií, na účely vytvárania a inovovania štandardizovaného systému aktuálnych povolaní slovenského trhu práce využiteľného tak zamestnávateľmi, ako aj vzdelávacími inštitúciami, a to aj z hľadiska trendov ďalšieho vývoja jednotlivých odvetví hospodárstva.

Prostredníctvom navrhnutého ustanovenia sa vytvorí veľmi potrebný právny rámec na vykonávanie aktivít v prospech nielen určovania potrieb trhu práce, ale aj v prospech zosúlaďovania požiadaviek trhu práce so systémom celoživotného vzdelávania. Dôvodom je nesúlad zručností a potrieb trhu práce ako vážny problém Slovenskej republiky, s ktorým je spojená potreba zlepšenia systematického monitorovania a predvídania požiadaviek trhu práce, ako aj potreba ich aktuálneho prenosu do obsahu vzdelávania.

Navrhovaným doplnením § 35b sa vytvorí legislatívny rámec na kreovanie neinštitucionálnej základne, ktorá bude garantovať vykonateľnosť Národnej sústavy povolaní. Navrhovaným doplnením sa sleduje zabezpečenie tvorby uceleného národného systému informácií, určujúcich štandardné nároky trhu práce na jednotlivé pracovné miest, ako aj cieľ - pri zohľadňovaní technologických a inovačných zmien vytvoriť a priebežne aktualizovať databázu všetkých povolaní/ zamestnaní v Slovenskej republike a požiadavky na zručnosti a kvalifikáciu ich vykonávateľov, ktorými sú zamestnanci.

Preto sa navrhuje, aby sektorové rady boli dobrovoľné nezávislé profesijné a odborné združenie zástupcov sociálnych partnerov, vzdelávacích a ďalších organizácií, orgánov štátnej správy a územnej samosprávy. Na účely zabezpečenia tvorby a aktualizácie Národnej sústavy povolaní sa navrhuje, aby sektorové rady zriaďovala aliancia. Súčasne sa navrhuje, aby alianciu zriaďovalo ministerstvo. Tak alianciu, ako aj sektorové rady, sa navrhuje považovať za základný predpoklad vybudovania Národnej sústavy povolaní.

**K bodom 80 až 97**

V § 36 ods. 1 písm. a) sa na základe poznatkov aplikačnej praxe navrhuje spresniť, že UoZ bude vyradený z evidencie UoZ dňom vzniku pracovného pomeru alebo obdobného pracovného vzťahu, okrem pracovného pomeru podľa § 6 ods. 2.

V § 36 ods. 1 sa v písm. b) a novom písmene c) navrhuje, aby sa UoZ vyradil z evidencie UoZ už dňom nasledujúcim po dni skončenia pozastavenia prevádzkovania alebo pozastavenia vykonávania samostatnej zárobkovej činnosti.

V § 36 ods. 1 písm. j), ods. 4, ods. 5 úvodnej vete a ods. 5 písm. f) ide o legislatívno-technické úpravy v súvislosti so zmenami navrhovanými v § 36.

Nadväzne na úpravu definície UoZ v § 6, ako aj úpravy v písm. a) sa navrhuje upraviť aj dôvody vyradenia v § 36 ods. 1 písm. o).

Doplnením nového písmena r) v § 36 ods. 1 sa navrhuje vyradiť UoZ dňom jeho zaradenia do evidencie UoZ v prípadoch, ak pri podaní žiadosti o zaradenie do evidencie UoZ uviedol nepravdivé údaje alebo ak boli zistené nové skutočnosti, ktoré by mali vplyv na posúdenie žiadosti o zaradenie do evidencie a jeho následné zaradenie do evidencie UoZ a súčasne doplnením nového písmena s) sa reaguje na neplnenie podmienky podľa § 6 ods. 2 písm. a).

V § 36 ods. 2 sa z dôvodu duplicity navrhujú vypustiť písmená b) a c). Zároveň sa formulačne navrhuje upraviť písmeno c), nakoľko občan SR nepotrebuje pre výkon práce v členskom štáte Európskej únie povolenie na zamestnanie.

V novom znení odseku 3 v § 36 sa navrhuje sprísnenie podmienok pre opätovné zaradenie občana do evidencie UoZ, ak bol tento vyradený z evidencie UoZ z dôvodov podľa odseku 2, a to predĺžením lehoty pre opätovné zaradenie do evidencie z troch na šesť mesiacov.

V § 36 ods. 4 sa v písmene b) a v novom písmene d) presnejšie stanovujú vážne dôvody, pre ktoré UoZ môže odmietnuť ponuku vhodného zamestnania, účasti na niektorom z AOTP alebo predčasné ukončenie účasti na niektorom z AOTP. Zároveň sa v písmene e) dopĺňa na základe aplikačnej praxe aj možnosť úradu individuálne posúdiť vážnosť iných dôvodov.

V § 36 ods. 5 sa v písmene a) presnejšie špecifikuje nespolupráca s úradom.

V § 36 ods. 5 písm. b) ide o legislatívno-technickú úpravu v súvislosti s navrhovaným vypustením § 52a, v písm. d) a e) v súvislosti s navrhovanou úpravou vážnych dôvodov v odseku 4 a v písm. h) v súvislosti s prečíslovaním odsekov v § 32a.

**K bodom 98 až 101**

Nové znenie odseku 1 v § 37 a nové znenie § 40, § 41 a 41a sa navrhuje za účelom zosúladenia so zákonom č. 428/2002 Z. z. o ochrane osobných údajov v znení neskorších predpisov. Rozsah údajov o ZoZ na účely ich vedenia v evidencii ZoZ, o voľných pracovných miestach na účely vedenia evidencie voľných pracovných miest, o zamestnávateľoch na účely vedenia ich evidencie a o zamestnávaní občanov členských štátov Európskej únie a štátnych príslušníkov tretích krajín na účely vedenia ich evidencie upravuje príloha č. 1 písm. A) až D).

**K bodom 102 a 103**

Doplnenie odseku 7 v § 42 sa navrhuje s cieľom spresnenia osôb, ktorým sa poskytujú informačné a poradenské služby o požiadavkách na odborné zručnosti a praktické skúsenosti na vykonávanie pracovných činností, pre voľbu povolania, ako aj pre výber zamestnania a jeho zmenu. V záujme skvalitnenia voľby povolania a jeho prepojenia na požiadavky trhu práce sa navrhuje, aby sa služby pri voľbe povolania, ktoré sú určené pre žiakov a sú súčasťou informačných a poradenských služieb, mohli zabezpečovať priamo na školách alebo v školských zariadeniach výchovného poradenstva a prevencie, ktoré sú inštitúciami podľa osobitného predpisu, ktorým je školský zákon.

Súčasne sa z dôvodu spresnenia procesu realizácie výkonu informačných a poradenských služieb navrhuje ich doterajšie poskytovanie nahradiť zabezpečovaním.

**K bodom 104 až 110**

Na účely zákona sa v § 43 ods. 2 upravuje a rozširuje definícia odborných poradenských služieb a v jej nadväznosti aj odsek 6 týkajúci sa individuálneho akčného plánu (IAP). Na rozdiel od súčasného právneho stavu sa ruší povinnosť úradu vypracovať IAP pre určené skupiny znevýhodnených UoZ a v súlade s odsekom 5 sa IAP navrhuje vypracovávať na základe ponuky úradu alebo na základe písomnej žiadosti UoZ, a to z dôvodu posúdenia potrieb vypracovania IAP samotným úradom s prihliadnutím na potreby UoZ a obdobie, kedy je potrebné pristúpiť k jeho vypracovaniu.

V  § 43 ods. 7 až 9 sa upravuje spôsob zabezpečenia odborných poradenských služieb, a to úradom alebo prostredníctvom dodávateľa odborných poradenských služieb a poskytovanie cestovných náhrad a stravného za poskytovanie týchto služieb sa zosúlaďuje s § 46.

V novom odseku 10 sa navrhuje upraviť dôvody, na základe ktorých môže UoZ prerušiť odborné poradenské služby alebo odstúpiť od dohody.

**K bodom 111 a 112**

Navrhovaná úprava znenia v § 44 súvisí so zabezpečením lepšej nadväznosti vzdelávania a prípravy pre trh práce na účel pracovného uplatnenia UoZ vo vhodnom zamestnaní alebo na účel udržania zamestnanca v zamestnaní, ako aj s tým, že v porovnaní so súčasným právnym stavom sa na základe podnetov aplikačnej praxe navrhuje vzdelávanie a prípravu pre trh práce neposkytovať ZoZ.

Súčasne sa navrhuje rozšíriť obsah tohto ustanovenia aj o formy vzdelávania a prípravy pre trh práce, ktoré sú určujúce pre jeho zabezpečenie na účely tohto zákona.

Na základe poznatkov aplikačnej praxe návrh jednoznačným spôsobom zabezpečuje zosúladenie právneho stavu v oblasti vzdelávania a prípravy pre trh práce podľa tohto zákona s právnym stavom vyplývajúcim zo zákona o výchove a vzdelávaní, ako aj s právnym stavom vyplývajúcim zo zákona o celoživotnom vzdelávaní.

Vypustenie § 45 sa navrhuje v súvislosti s rozšírením obsahu a navrhovanou úpravou v § 44. Návrh súvisí aj s poznatkami aplikačnej praxe.

**K bodu 113**

Navrhovaná úprava znenia § 46 súvisí s návrhom znenia § 44, podľa ktorého sa navrhuje vzdelávanie a prípravu pre trh práce neposkytovať ZoZ.

Návrhom sa zvyšuje flexibilnosť UoZ tak, aby im bolo na účely pracovného uplatnenia umožnené individualizovať sa v procese vzdelávania a prípravy pre trh práce, ktoré z dôvodu špecifickosti alebo ojedinelosti, úrad nemôže zabezpečiť. Z tohto dôvodu sa návrhom vymedzuje možnosť úhrady nákladov (maximálne 600 eur) na individuálne vzdelávanie a prípravu pre trh práce, ktoré si UoZ zabezpečil z vlastnej iniciatívy, ak na jej základe získal pracovné miesto za podmienky, že sa preukáže pracovnou zmluvou uzatvorenou v rozsahu najmenej 6 mesiacov, dokladom o absolvovaní vzdelávania, ktoré súvisí s výkonom pracovnej činnosti vykonávanej v rámci pracovného pomeru, ako aj dokladom o úhrade nákladov na vzdelávanie a prípravu pre trh práce.

**K bodom 114 až 121**

Ide o legislatívno-technické úpravy v § 48 a 48a v súvislosti s návrhom znenia § 44, podľa ktorého sa navrhuje vzdelávanie a prípravu pre trh práce neposkytovať ZoZ a v súlade s nový právnym stavom v oblasti starobného dôchodkového sporenia

**K bodu 122**

Zrušenie poskytovania dávky počas vzdelávania a prípravy pre trh práce a počas prípravy na pracovné uplatnenie občana so zdravotným postihnutím (§ 48b) a vymedzenia jej výšky (48c) sa navrhuje z dôvodu nízkeho záujmu o ich využívanie

**K bodu 123**

Navrhovaným novým znením § 49 sa na základe poznatkov aplikačnej praxe spresňuje poskytovanie príspevku na samostatnú zárobkovú činnosť na prevádzkovanie činnosti samostatne zárobkovo činnou osobou podľa § 5 ods. 1 písm. b) a d). Nadväzne na navrhovanú zásadnú zmenu, v rámci ktorej sa vybrané obligatórne poskytované AOTP navrhuje zmeniť na fakultatívne poskytované AOTP sa navrhuje zmeniť aj právne nárokový príspevok na samostatnú zárobkovú činnosť na právne nenárokový príspevok, u ktorého sa v porovnaní so súčasným právnym stavom navrhuje aj spresnenie účelu, a to na čiastočnú úhradu nákladov súvisiacich s touto činnosťou. Navrhovanou zmenou sa zabezpečuje efektívnejšie čerpanie finančných prostriedkov z verejných zdrojov určených na poskytnutie príspevku na samostatnú zárobkovú činnosť tak, že sa predlžuje obdobie prevádzkovania alebo vykonávania samostatnej zárobkovej činnosti z dvoch na tri roky. Súčasne sa navrhuje zmeniť výšku príspevku v závislosti od priemernej miery evidovanej nezamestnanosti v príslušnom okrese za účelom znižovania regionálnych disparít.

Súčasne sa za účelom zamedzenia zneužívania tohto príspevku navrhuje príspevok poskytovať v 2 etapách, a to 60 % v prvej etape do 30 kalendárnych dní od uzatvorenia dohody a zostatok v druhej etape po uplynutí 12 mesiacov prevádzkovania samostatnej zárobkovej činnosti.

Nadväzne na navrhované sprísnenie podmienok spočívajúce v predĺžení povinného obdobia prevádzkovania samostatnej zárobkovej činnosti z dvoch na tri roky, sa navrhuje aj sprísnenie podmienok tak, že občan, ktorému bol poskytnutý príspevok a nesplnil povinnosť prevádzkovať samostatnú zárobkovú činnosť nepretržite najmenej tri roky, bude povinný vrátiť úradu pomernú časť poskytnutého príspevku zodpovedajúcu obdobiu, počas ktorého neprevádzkoval samostatnú zárobkovú činnosť. Navrhuje sa, aby občan, ktorý prestal prevádzkovať samostatnú zárobkovú činnosť zo zdravotných dôvodov a bol posúdený podľa § 19 ods. 1 písm. c), mal povinnosť preukázať úradu čerpanie príspevku a následne vrátiť nevyčerpanú časť poskytnutého príspevku.

Na účely účinnejšieho využívania finančných prostriedkov z verejných zdrojov sa súčasne navrhuje upraviť aj opätovné poskytnutie tohto príspevku tak, aby v porovnaní so súčasným právnym stavom, kedy sa príspevok opätovne poskytne najskôr po uplynutí troch rokov odo dňa nasledujúceho po uplynutí dvoch rokov od začatia prevádzkovania alebo vykonávania samostatnej zárobkovej činnosti, na ktorú bol príspevok poskytnutý, sa príspevok opätovne poskytol najskôr po uplynutí piatich rokov odo dňa nasledujúceho po uplynutí troch rokov od začatia prevádzkovania alebo vykonávania samostatnej zárobkovej činnosti, na ktorú bol príspevok poskytnutý. Príspevok sa tak opätovne poskytne až po uplynutí 8 rokov (doteraz 5 rokov) odo dňa nasledujúceho od začatia prevádzkovania alebo vykonávania samostatnej zárobkovej činnosti.

V súvislosti so sprísnením podmienok pre poskytnutie príspevku na samostatnú zárobkovú činnosť a so zámerom zamedziť účelovému zneužívaniu finančných prostriedkov z verejných zdrojov sa navrhuje zaviesť časové obmedzenie na obdobie 12 mesiacov, počas ktorých nebude možné poskytnúť príspevok na samostatnú zárobkovú činnosť UoZ, ktorí pred zaradením do evidencie pozastavili, prerušili alebo skončili prevádzkovanie alebo vykonávanie samostatnej zárobkovej činnosti.

**K bodu 124**

Vypustenie § 49a sa navrhuje na základe poznatkov aplikačnej praxe z dôvodu vysokej administratívnej náročnosti poskytovania príspevku a nezáujmu o jeho využívanie najmä zo strany zamestnávateľa.

**K bodu 125**

Navrhovaným novým znením § 50 Príspevok na podporu zamestnávania znevýhodneného uchádzača o zamestnanie a súčasným vypustením troch príspevkov poskytovaných podľa § 50, § 50a a 50c iba do jedného fakultatívne poskytovaného príspevku na podporu zamestnávania znevýhodneného UoZ, sa sleduje zjednotenie a sprehľadnenie doterajších nástrojov AOTP zameraných na podporu vytvárania a udržania pracovných miest pre znevýhodnených UoZ. Podľa § 50 ods. 1 a 3 sa príspevok navrhuje poskytovať zamestnávateľovi ak na vytvorené pracovné miesto príjme do pracovného pomeru znevýhodneného UoZ vedeného v evidencii UoZ najmenej 3 mesiace ak bude pracovať v rozsahu najmenej polovice ustanoveného týždenného pracovného času. Príspevok sa navrhuje poskytovať najdlhšie počas 12 kalendárnych mesiacov a na znevýhodneného UoZ vedeného v evidencii UoZ najmenej 24 mesiacov najdlhšie počas 24 kalendárnych mesiacov. Navrhuje sa výšku príspevku pomerne krátiť, ak je pracovný pomer dohodnutý na kratší pracovný čas, ako je ustanovený týždenný pracovný čas. Navrhovanú výšku príspevku nadväzne na región a mieru evidovanej nezamestnanosti, v ktorom zamestnávateľ vytvorí pracovné miesto pre znevýhodneného UoZ bez prihliadnutia na typ zamestnávateľa upravuje odsek 3. Zároveň sa v odsekoch 4 až 7 upravuje spôsob a podmienky poskytnutia príspevku vrátane podmienky sledovania udržateľnosti pracovného miesta aj po ukončení podporného obdobia so záväzkom vrátiť pomernú časť príspevku pri nesplnení tejto povinnosti.

**K bodom 126 a 130**

Navrhuje sa zrušenie príspevkov podľa § 50a a 50c a ich včlenenie do Príspevku na podporu zamestnávania znevýhodneného uchádzača o zamestnanie (§ 50).

Vypustenie § 50i sa navrhuje z dôvodu, že podľa § 72k (prechodné ustanovenia k úpravám účinným od 1. marca 2010) sa tento príspevok poskytuje najdlhšie do 31. decembra 2011. Zároveň sa navrhuje jeho včlenenie do Príspevku na podporu rozvoja miestnej a regionálnej zamestnanosti (§ 50j).

**K bodu 127 až 129**

V súvislosti s návrhom na vypustenie § 50c (podpora vytvárania a udržania pracovných miest v sociálnom podniku) sa navrhuje upraviť názov § 50b a spresniť podmienky pre priznanie postavenia sociálneho podniku.

**K bodu 131**

Navrhovanou zmenou znenia v § 50j vrátane jeho nadpisu sa reaguje na potrebu zabezpečenia znižovania nezamestnanosti znevýhodnených skupín obyvateľstva a ich ohrozenia na trhu práce, ako aj na potrebu podpory vytvárania pracovných miest na miestnej a regionálnej úrovni pri spoluúčasti štátu na vytváraní štátom podporovaných pracovných miest v obciach, samosprávnych krajoch a  nimi zriadených a založených organizáciách. Príspevok na podporu rozvoja miestnej a regionálnej zamestnanosti sa navrhuje ako právne nenároková podpora poskytovaná prostredníctvom AOTP, ktorá môže byť kľúčovým predpokladom rozvoja regionálne viazaných pracovných miest vytváraných orgánmi územnej samosprávy, čo môže byť jednou z možností napomáhajúcej riešeniu regionálnej zamestnanosti.

V porovnaní so súčasnou právnou úpravou sa preto navrhuje včlenenie úzko špecifikovaného AOTP upraveného v § 50j a určeného na podporu zamestnanosti na realizáciu opatrení na ochranu pred povodňami a na riešenie následkov mimoriadnej situácie, do širšie koncipovaného AOTP, ktorý môže lepšie reagovať na potreby riešenia miestnej a regionálnej zamestnanosti. V tomto kontexte sa navrhuje ustanoviť príspevok na podporu miestnej a regionálnej zamestnanosti (ďalej len „príspevok“) tak, aby obec alebo samosprávny kraj mohli príspevok využiť na podporu zamestnávania v rámci pracovných činností vo svojej pôsobnosti, vrátane realizácie opatrení na ochranu pred povodňami a na riešenie následkov mimoriadnej situácie, v záujme ktorých budú zriaďovať štátom podporované pracovné miesta.

Príspevok sa navrhuje poskytovať iba na zamestnávanie vybraných skupín, ktoré patria medzi najviac ohrozené skupiny na trhu práce, a to znevýhodnených UoZ podľa § 8 ods. 1 písm. c, ktorými sú dlhodobo nezamestnaní občania, a UoZ starší ako 50 rokov veku a UoZ s nízkym alebo žiadnym vzdelaním podľa § 8 ods. 1 písm. b) a d) a ktorí sú v evidencii UoZ najmenej 3 mesiace. Príspevok sa navrhuje poskytovať najviac počas deviatich kalendárnych mesiacov bez možnosti opakovaného zamestnávania toho istého zamestnanca počas obdobia dvoch rokov, bezprostredne nasledujúcich po skončení pracovného pomeru, ktorý bol podporený príspevkom. Príspevok sa navrhuje poskytovať mesačne vo výške 80 % z celkovej ceny práce zamestnanca, najviac vo výške 60 % celkovej ceny práce vypočítanej priemernej mzdy zamestnanca v národnom hospodárstve, a to na základe písomnej dohody, ktorú úrad uzatvorí s obcou alebo samosprávnym krajom alebo  nimi zriadenými a založenými organizáciami. S cieľom územne adresnej podpory zamestnanosti sa navrhuje, aby príspevok poskytoval úrad, v ktorého územnom obvode obec, samosprávny kraj alebo nimi zriadená alebo založená právnická osoba, vytvoria pracovné miesto pre príslušnú cieľovú skupinu. Súčasne sa navrhuje, aby zamestnanec prijatý na takto podporované pracovné miesto nemohol byť dočasne pridelený na výkon práce k iného zamestnávateľovi.

Nezanedbateľná je aj skutočnosť, že návrhom príspevku sa reaguje aj na dobré skúsenosti z aplikačnej praxe z obdobia od 1. marca 2009 do 31. decembra.2011, kedy bola podpora regionálnej a miestnej zamestnanosti (§ 50i) významným nástrojom APTP.

**K bodu 132**

Vzhľadom na aktuálnu situáciu na trhu práce, na základe ktorej je nevyhnutné podporiť udržanie existujúcich pracovných miest, ako aj s prihliadnutím na pozitívne skúsenosti z podpory udržania zamestnanosti uplatňovanej prostredníctvom opatrení na zmiernenie dôsledkov globálnej ekonomickej krízy na zamestnanosť v rokoch 2009 – 2011, sa navrhovaným novým § 50k navrhuje zaviesť príspevok na podporu udržania pracovných miest. Cieľom tohto opatrenia je podpora zmiernenia dopadov smerujúcich k prepúšťaniu zamestnancov u zamestnávateľov, ktorí v súlade so Zákonníkom práce vymedzili v písomnej dohode so zástupcami zamestnancov vážne prevádzkové dôvody, pre ktoré nemôže zamestnancom prideľovať prácu, čo vytvára prekážku v práci na strane zamestnávateľa, pri ktorej patrí zamestnancovi náhrada mzdy v sume určenej dohodou najmenej 60 % jeho priemerného zárobku, pričom takúto dohodu nemožno nahradiť rozhodnutím zamestnávateľa.

Navrhované opatrenie pomáha práve tým zamestnávateľom, ktorí napriek vážnym prevádzkovým dôvodom nepristupujú k okamžitému prepusteniu svojich zamestnancov, ale hľadajú riešenia na udržanie pracovných miest aj v spolupráci so zástupcami zamestnancov, ako aj s úradom. Preto sa navrhuje, aby tí zamestnávatelia, ktorí zachovajú pracovné miesta najmenej v období 3 mesiacov pred podaním žiadosti o príspevok a úradu preukážu zámery súvisiace s preklenutím tohto nepriaznivého obdobia vážnych prevádzkových dôvodov, boli podporení prostredníctvom navrhovaného príspevku, čo im umožní v prechodnom období znížiť náklady na náhradu mzdy zamestnancov. V nadväznosti na uvedené sa navrhuje príspevok poskytovať zamestnávateľovi, ak pre vážne prevádzkové dôvody už najmenej 3 mesiace zachovával pracovné miesta, pričom tieto dôvody naďalej pretrvávajú a po dohode s úradom sa rozhodne, že na prechodné obdobie obmedzí svoju prevádzkovú činnosť, pre ktorú nebude zamestnancom prideľovať prácu v rozsahu najmenej 6 % a najviac 20 % ustanoveného týždenného pracovného času. Na účely preukázania zámerov súvisiacich s odstránením vážnych prevádzkových dôvodov sa navrhuje ustanoviť povinnosť pre zamestnávateľa predložiť písomnú dohodu uzatvorenú so zástupcami zamestnancov  o vážnych prevádzkových dôvodoch,, pre ktoré zamestnávateľ nemôže zamestnancovi prideľovať prácu, realizačný plán na odstránenie obmedzenia prevádzkovej činnosti a vyhlásenie o predpokladanom termíne ukončenia prechodného obdobia, čo umožní úradu posúdiť konkrétnu situáciu zamestnávateľa.

Príspevok sa navrhuje poskytovať za dni, v ktorých bola zamestnancovi vyplatená náhrada mzdy, a to úhrne najviac v rozsahu 60 dní. Ide nielen o počet za sebou nasledujúcich dní, za ktoré bola zamestnancovi vyplatená náhrada mzdy, ale predpokladá sa aj spočítavanie prerušovaného počtu dní poberania náhrady mzdy v rámci trvania dohody o poskytnutí príspevku. Ak sa uzatvorí dohoda na kratšie obdobie ako 12 mesiacov, rozsah počtu dní, za ktoré sa poskytuje príspevok, sa alikvotne navrhuje krátiť. Príspevok sa navrhuje poskytovať vo výške 50 % z náhrady mzdy zamestnanca, avšak najviac vo výške 50 % z priemernej mzdy zamestnanca v hospodárstve SR, a to úradom v ktorého územnom obvode zamestnávateľ udrží pracovné miesta.

Rovnako ako pri ostatných AOTP, obsah a podmienky poskytovania príspevku vymedzuje písomná dohoda. Súčasne sa navrhuje ustanoviť, že zamestnávateľ nemôže zamestnanca, na ktorého sa príspevok poskytuje dočasne predeliť na výkon práce k užívateľskému zamestnávateľovi.

**K bodom 133 až 139**

Navrhovanou úpravou sa v § 51 ods. 1 spresňuje cieľová skupina UoZ, ktorí môžu vykonávať absolventskú prax. Touto skupinou je  znevýhodnený UoZ podľa § 8 ods. 1 písm. a), t.j. absolvent školy. Súčasne sa navrhuje zaviesť nadväznosť absolventskej praxe na príslušný učebný odbor alebo študijný odbor, ktorý absolvent absolvoval počas vzdelávania na strednej alebo vysokej škole. Na základe tejto úpravy sa navrhuje vypustenie odseku 2.

V**porovnaní so súčasným právnym stavom sa navrhuje zmena obligatórneho charakteru príspevku na fakultatívny a normatívnym spôsobom v odseku 2 určuje podmienka najmenej jednomesačného vedenia absolventa školy v evidencii UoZ, ktorá je v súčasnosti upravená vo všeobecne záväznom právnom predpise k tomuto zákonu.**

**V § 51 ods. 4 sa navrhuje objektivizovať výšku príspevku** na vykonávanie absolventskej praxe tak, že sa znižuje z výšky sumy životného minima na 65 % tejto sumy.

**K bodu 140**

Ide o legislatívno-technickú úpravu v § 52 ods. 1 v súvislosti s návrhom na vypustenie § 52a.

**K bodu 141**

Vypustenie § 52a sa navrhuje v nadväznosti na prijatie zákona o dobrovoľníctve, ako aj z dôvodu vysokej administratívnej a finančnej náročnosti tohto nástroja v porovnaní s počtom podporených UoZ.

**K bodu 142**

Návrhom nového znenia § 53 sa zabezpečuje obligatórnosť poskytovania príspevku na dochádzku za prácou s úpravou jeho parametrov. Z dôvodu eliminovania zneužívania príspevku a jeho vysokej administratívnej náročnosti sa v § 53 ods. 1 zužuje okruh poberateľov príspevku iba na UoZ evidovaných v evidencii UoZ viac ako tri mesiace a boli vyradení z tejto evidencie z dôvodu nástupu do zamestnania. V odseku 2 sa upravuje jednotná, najviac 6-mesačná dĺžka poskytovania príspevku a jeho opätovné poskytnutie bude možné až po uplynutí dvoch rokov od ukončenia obdobia jeho poskytovania. Navrhuje sa zachovať doterajšiu maximálnu výšku príspevku a vymedziť jeho účel na úhradu cestového len hromadným dopravnými prostriedkami avšak v závislosti od najkratšej možnej vzdialenosti miesta výkonu zamestnania od miesta trvalého pobytu alebo z miesta prechodného pobytu zamestnanca. Ak dochádza k zhode miesta pobytu občana s miestom výkonu zamestnania uvedeného v pracovnej zmluve, príspevok sa navrhuje neposkytovať.

**K bodu 143**

Vypustenie § 53c týkajúceho sa podpory začleňovania znevýhodnených UoZ na trh práce sa navrhuje z dôvodu, že prostredníctvom tohto ustanovenia nebol doposiaľ realizovaný žiaden projekt a projekty na začleňovanie znevýhodnených UoZ sa navrhuje realizovať prostredníctvom § 54, ktorého pôsobnosť sa rozširuje

**K bodu 144**

Navrhovanou úpravou znenia § 54 vrátane zmeny jeho názvu na „Projekty a programy“ sa navrhuje opätovné zavedenie možnosti ústrediu schvaľovať projekty úradov v rámci ich územných obvodov. Navrhovaným znením sa zabezpečuje právny rámec na realizáciu samostatných programov a projektov, určených na znižovanie nezamestnanosti a podporu tvorby pracovných, ako aj programov a projektov na riešenie dlhodobej nezamestnanosti so štruktúrou nástrojov APTP, najmä zvýšenia ich účinnosti u niektorých špecifických cieľových skupín.

V porovnaní so súčasným právnym stavom sa zosúlaďuje právny rámec s potrebami aplikačnej praxe tak, aby projekty na zlepšenie postavenia UoZ na trhu práce schvaľovalo nielen ministerstvo, ale aj ústredie a ich realizáciu zabezpečoval úrad, čo bude predpokladom operatívnejšieho riešenia regionálnej zamestnanosti v územnej pôsobnosti úradu.

**K bodom 145**

V § 55 sa v odseku 1 v porovnaní so súčasným stavom navrhuje presnejšie zadefinovanie pojmov „chránená dielňa“ a „chránené pracovisko“ v závislosti od počtu zriadených pracovných miest pre občanov so zdravotným postihnutím na týchto pracoviskách, pričom k priznaniu postavenia CHD alebo CHP sa bude vyžadovať rozhodnutie orgánu štátnej správy na úseku verejného zdravotníctva podľa osobitného predpisu. Na základe aplikačnej praxe sa na účely priznania CHD alebo CHP upravuje v osobitnom odseku 2 proces priznania postavenie CHD alebo CHP tak, aby neprichádzalo k nedorozumeniam z doterajšieho právneho stavu, keď úrady priznávali toto postavenie vždy automaticky na základe kladného posudku orgánu na ochranu zdravia. Sleduje sa tým jednoznačné priznávanie alebo nepriznanie postavenia CHD alebo CHP úradom.

Zároveň sa navrhuje v novom odseku 3 ustanoviť povinné súčasti žiadosti o priznanie postavenia CHD alebo CHP.. Súčasne sa navrhuje rozšíriť povinnosti právnickej osoby alebo fyzickej osoby v súvislosti so zriadením a prevádzkovaním CHD alebo CHP a povinnosť ústrediu a úradu viesť a  aktualizovať zoznam CHD a CHP a  zverejňovať ho a svojej internetovej stránke. Zároveň sa navrhuje rozšíriť povinnosti právnickej osoby alebo fyzickej osoby v súvislosti so zriadením a prevádzkovaním CHD alebo CHP a ústrediu a úradu sa navrhuje povinnosť viesť a  aktualizovať zoznam CHD a CHP a tento zverejňovať na svojej internetovej stránke.

**K bodu 146**

Navrhuje sa vypustenie prípravy na pracovné uplatnenie občana so zdravotným postihnutím a s ním súvisiacich ustanovení podľa § 55a až § 55c z dôvodu jeho nízkeho využívania v praxi a nízkeho záujmu zo strany UoZ so zdravotným postihnutím.

**K bodom 147 až 149**

V § 56 sa navrhuje uplatniť fakultatívnosť poskytovania príspevku a modifikovať jeho parametre v odsekoch 1 a 2 tak, aby sa príspevok na zriadenie CHD alebo CHP mohol poskytnúť zamestnávateľovi, ktorý zriadi pracovné miesto pre UoZ so zdravotným postihnutím vedeného v evidencii UoZ najmenej 1 mesiace, čím sa bude podporovať zamestnávanie tých občanov so zdravotným postihnutím, ktorí nebudú schopní nájsť uplatnenie na otvorenom trhu práce trhu práce tak, aby bolo možné pre nich  pracovné miesto prispôsobiť ich zdravotnému stavu. Príspevok sa navrhuje poskytovať iba na úhradu časti nákladov na zriadenie pracovného miesta pre občana so zdravotným postihnutím v CHD alebo na CHP bez možnosti úhrady časti mzdy a povinných príspevkov do poistných fondov.

Vzhľadom na novo navrhovaný účel príspevku, a to na úhradu časti nákladov na zriadenie pracovného miesta pre občana so zdravotným postihnutím, sa navrhuje v § 56 ods. 3 zníženie maximálnej výšky príspevku, ruší sa diferenciácia výšky príspevku podľa právnej formy a predmetu činnosti zamestnávateľa a zachováva regionalita pri výške jeho poskytovania.

Príspevok sa podľa § 56 ods. 4 navrhuje poskytovať do 30 kalendárnych dní od doručenia dokladov o vynaložených nákladoch, ktoré je CHD alebo CHP povinná predkladať do 6 mesiacov od uzatvorenia dohody podľa tohto ustanovenia.

V novom znení odseku 5 sa navrhuje, aby v prípade preobsadzovania mohol byť na toto pracovné miesto prijatý iba UoZ, ktorý je občanom so zdravotným postihnutím; inými občanmi so zdravotným postihnutím iba so súhlasom úradu na obdobie maximálne 9 mesiacov.

Z dôvodu stabilizácie zriadených pracovných miest sa v § 56 ods. 6 zavádza jednotná dĺžka zachovania zriadeného pracovného miesta dva roky. Týmto sa sleduje uplatnenie rovnakého princípu pre všetkých zamestnávateľov v súvislosti s udržaním zriadených pracovných miest pre občanov so zdravotným postihnutím.

V § 56 ods. 7 ide o legislatívno-technickú úpravu v súvislosti s prečíslovaním odkazu k poznámke pod čiarou.

V § 56 ods. 9 ide o formulačnú úpravu znenia predvetia.

**K bodom 150 až 153**

V § 56a ods. 1 sa navrhuje uplatniť fakultatívnosť poskytovania príspevku na udržanie občana so zdravotným postihnutím v zamestnaní a príspevok poskytovať iba zamestnávateľovi, ktorý zamestnáva viac ako 25 % občanov so zdravotným postihnutím a nemá zriadenú CHD alebo CHP s cieľom podporovať zamestnávanie občanov so zdravotným postihnutím na otvorenom trhu práce. Zároveň sa v ods. 2 navrhuje zmeniť účel príspevku len na úhradu odvodových povinností na sociálne a zdravotné poistenie platených zamestnávateľom zo mzdy zamestnanca so zdravotným postihnutím, najviac vo výške odvodov vypočítaných zo 60 % priemernej mzdy v národnom hospodárstve. Zároveň sa v ods. 4 navrhuje spresniť a rozšíriť náležitosti dohody o poskytnutí príspevku.

**K bodu 154**

Zmenou znenia § 57 sa v porovnaní so súčasným právnym stavom navrhuje zabezpečiť fakultatívnosť poskytovania príspevku občanovi so zdravotným postihnutím na samostatnú zárobkovú činnosť, sprísniť podmienky jeho poskytovania nadväzne na úpravy v § 49 a účel poskytovania príspevku, ktorý bude možné poskytnúť iba na čiastočnú úhradu nákladov súvisiacich so samostatnou zárobkovou činnosťou, vykonávanou podľa § 5 ods. 1 písm. b) a d), ktoré súvisia so zriadením CHP občanom so zdravotným postihnutím na prevádzkovanie samostatnej zárobkovej činnosti. Z dôvodu, že príspevok nebude možné použiť na úhradu povinných príspevkov do poistných fondov platených samostatne zárobkovo činnou osobou, ktorá je občanom so zdravotným postihnutím a na úhradu nájomného, sa navrhuje zníženie maximálnej hranice výšky príspevku, pričom diferenciácia výšky príspevku podľa regiónu, v ktorom územnom obvode občan so zdravotným postihnutím vytvorí CHP, na ktorom bude prevádzkovať samostatnú zárobkovú činnosť, sa zachováva. Povinnosť udržania pracovného miesta za účelom prevádzkovania samostatnej zárobkovej činnosti občanom so zdravotným postihnutím sa navrhuje zjednotiť v dĺžke dvoch rokov.

Návrhom sa mení aj doterajší spôsob poskytovania príspevku, ktorý sa navrhuje poskytovať dvojfázovo, a to tak, že úrad, v ktorého územnom obvode občan so zdravotným postihnutím vytvorí chránené pracovisko, na ktorom bude prevádzkovať samostatnú zárobkovú činnosť, poskytne prvú časť príspevku v rozsahu najviac 30 % z dohodnutej výšky do 30 kalendárnych dní od uzatvorenia písomnej dohody. Zostávajúcu časť príspevku poskytne úrad po predložení dokladov preukazujúcich vynaložené náklady súvisiacich s prevádzkovaním samostatnej zárobkovej činnosti a súvisia so zriadením pracovného miesta na prevádzkovanie samostatnej zárobkovej činnosti. Navrhuje sa, aby tieto doklady bol občan so zdravotným postihnutím, ktorý prevádzkuje samostatnú zárobkovú činnosť, povinný predložiť najneskôr do šiestich mesiacov od uzatvorenia dohody s úradom.

Na účely účinnejšieho využívania finančných prostriedkov z verejných zdrojov sa obdobne ako v § 49 sa navrhuje aj sprísnenie podmienok tak, že občan so zdravotným postihnutím, ktorému bol poskytnutý príspevok a nesplnil povinnosť prevádzkovať samostatnú zárobkovú činnosť na CHP nepretržite najmenej dva roky, bude povinný vrátiť úradu pomernú časť poskytnutého príspevku zodpovedajúcu obdobiu, počas ktorého neprevádzkoval samostatnú zárobkovú činnosť na CHP. Navrhuje sa, aby občan so zdravotným postihnutím, ktorý prestal prevádzkovať samostatnú zárobkovú činnosť na CHP zo zdravotných dôvodov a bol posúdený podľa § 19 ods. 1 písm. c), mal povinnosť preukázať úradu čerpanie príspevku a následne vrátiť nevyčerpanú časť poskytnutého príspevku.

Súčasne sa navrhuje sprísniť podmienky pre opätovné poskytnutie príspevku a príspevok poskytnúť až po uplynutí 8 rokov (doteraz 5 rokov) odo dňa nasledujúceho od začatia prevádzkovania alebo vykonávania samostatnej zárobkovej činnosti.

V súvislosti so sprísnením podmienok pre poskytnutie príspevku na samostatnú zárobkovú činnosť a so zámerom zamedziť účelovému zneužívaniu finančných prostriedkov z verejných zdrojov sa obdobne ako v § 49 navrhuje zaviesť časové obmedzenie na obdobie 12 mesiacov, počas ktorých nebude možné poskytnúť príspevok na samostatnú zárobkovú činnosť UoZ, ktorí pred zaradením do evidencie pozastavili, prerušili alebo skončili prevádzkovanie alebo vykonávanie samostatnej zárobkovej činnosti.

**K bodu 155**

Navrhuje sa vypustenie príspevku na obnovu alebo technické zhodnotenie hmotného majetku chránenej dielne alebo chráneného pracoviska podľa § 57a z dôvodu jeho nevyužívania v praxi a nízkeho záujmu o tento príspevok.

**K bodom 156 až 158**

Úpravou písmena c) v § 58 ods. 12 sa za účelom jednotného hodnotenia činnosti agentúr podporovaného zamestnávania (APZ) navrhuje stanoviť, aby APZ správy o ich činnosti predkladali na tlačive predpísanom ústredím. Zároveň sa s cieľom zosúladenia navrhuje stanoviť aj termín predkladania týchto ročných správ.

Návrhom nového písmena d) v § 58 ods. 15 sa navrhuje rozšíriť okruh oprávnených subjektov, ktoré môžu podať návrh na pozastavenie činnosti alebo zrušenie povolenia na činnosť APZ, o Sociálnu poisťovňu, ak zistí nesplnenie povinností odvodu **poistného na sociálneho poistenia a príspevku na starobné dôchodkové sporenie.**

Novým odsekom 16 v § 58 sa dopĺňa kompetencia ústredia viesť register APZ s uvedením typu informácií, ktoré bude tento register obsahovať.

**K bodom 159 až 166**

Na základe poznatkov aplikačnej praxe sa v § 59 ods. 1 navrhuje upraviť podmienky poskytovania príspevku na pracovného asistenta v závislosti od druhu zdravotného postihnutia a vykonávanej pracovnej činnosti občana so zdravotným postihnutím, ktorému má byť poskytovaná pomoc prostredníctvom pracovného asistenta. Týmto sa sleduje sprísnenie a objektivizovanie účelu poskytovania príspevku vo vzťahu k potrebám občana so zdravotným postihnutím pri vykonávaní zamestnania alebo samostatnej zárobkovej činnosti. Zároveň sa navrhuje rozšíriť obsahové náležitosti písomnej žiadosti o poskytnutie príspevku na činnosť pracovného asistenta vrátane odôvodnenia potreby pracovnej asistencie vzhľadom na zdravotným stav občana so zdravotným postihnutím.

V odsekoch 2 a 6 ide o legislatívno-technické úpravy v súvislosti s navrhovaným vypustením § 49a, § 55a až 55c.

Vzhľadom na zachovanie obligatórnosti poskytovania príspevku sa v odseku 4 navrhuje, znížiť maximálnu hranicu výšky príspevku z 90 % celkovej ceny práce na 70 %.

V novom znení odseku 5 sa jasne stanovuje, ktorý úrad je príslušný poskytovať príspevok na činnosť pracovného asistenta.

Nadväzne na navrhované úpravy sa spresňuje znenie odseku 6.

**K bodom 167 až 172**

Legislatívno-technická úprava v § 60 ods. 2 písm. f) a 3 písm. f) súvisiaca so zmenou účelu poskytovania príspevku podľa § 56 a 57.

Súčasne sa návrhom sa zabezpečuje previazanosť poskytovanej výšky príspevku na občana so zdravotným postihnutím na rozsah jeho týždenného pracovného času.

Vzhľadom na vysokú administratívnu náročnosť pri posudzovaní oprávnenosti prevádzkovaných nákladov sa navrhuje upraviť lehotu pre poskytnutie príspevku zo 60 kalendárnych dní od uplynutia príslušného štvrťroka na 60 kalendárnych dní od podania žiadosti.

**K bodu 173**

Návrhom nového znenia v § 63 ods. 3 druhej vety sa zabezpečuje právny rámec po ratifikácii listiny Dohovoru Organizácie Spojených národov o právach osôb so zdravotným postihnutím, a to v nadväznosti na skutočnosť, že Slovenská republika uplatňuje výhradu k ustanoveniu čl. 27 ods. 1 písm. a) Dohovoru Organizácie Spojených národov o právach osôb so zdravotným postihnutím v súlade s jeho čl. 46 v nasledujúcom znení: „Slovenská republika uplatňuje ustanovenia článku 27 ods. 1 písm. a) za predpokladu, že implementácia zákazu diskriminácie na základe zdravotného postihnutia pri stanovovaní podmienok náboru, prijímania do práce a trvania zamestnania sa neuplatňuje pri prijímaní do služobného pomeru príslušníkov ozbrojených síl, ozbrojených bezpečnostných zborov, ozbrojených zborov, Národného bezpečnostného úradu, Slovenskej informačnej služby a Hasičského záchranného zboru.“.

Navrhovanou právnou úpravou sa ustanovuje, že do celkového počtu zamestnancov, z ktorého si zamestnávateľ vypočítava povinnosť zamestnávať určený povinný podiel počtu občanov so zdravotným postihnutím podľa § 63 ods. 1 písm. d) zákona o službách zamestnanosti sa okrem zamestnancov, ktorí plnia úlohy zamestnávateľa v zahraničí, nebudú započítavať štátni zamestnanci, ktorí vykonávajú štátnu službu v služobnom pomere podľa osobitných predpisov, a to zákona č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov, ktorým sa upravujú právne vzťahy pri vykonávaní štátnej služby profesionálnych vojakov, zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, ktorým sa upravuje štátna služba príslušníkov Policajného zboru, príslušníkov Slovenskej informačnej služby, príslušníkov Národného bezpečnostného úradu, príslušníkov Zboru väzenskej a justičnej stráže Slovenskej republiky a príslušníkov Železničnej polície, zákona č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov, ktorým sa upravuje štátna služba colníkov a zákona č. 315/2001 Z. z. o Hasičskom a záchrannom zbore v znení neskorších predpisov, ktorým sa upravuje štátna služba príslušníkov Hasičského a záchranného zboru a príslušníkov Horskej záchrannej služby,

Dôvodom je skutočnosť, že vyššie uvedené osobitné predpisy, ktoré upravujú vykonávanie štátnej služby v služobnom pomere príslušníkov ozbrojených síl, ozbrojených bezpečnostných zborov, ozbrojených zborov, a  hasičského a záchranného zboru, si vyžadujú zdravotnú, fyzickú a psychickú spôsobilosť na výkon štátnej služby, ktoré musí občan spĺňať pri prijatí ako aj po celú dobu vykonávania štátnej služby.

**K bodom 174 a 175**

Navrhované zmeny v § 64 ods. 2 až 4 a 8 súvisia so navrhovanými úpravami v definícii CHD a CHP podľa § 55 ods. 1.

**K bodu 176**

V § 65b ide o legislatívno-technickú úpravu v súvislosti s navrhovaným úpravami.

**K bodu 177 až 179 a 192 (príloha č. 1 až 3)**

Vypustenie § 66, nové znenie § 67 a s tým súvisiace doplnenie prílohy č. 1 k tomuto zákonu sa navrhuje za účelom zosúladenia so zákonom č. 428/2002 Z. z. o ochrane osobných údajov v znení neskorších predpisov.

Právo na rešpektovanie súkromného života, ktorého neoddeliteľnou súčasťou je aj právo na ochranu osobných údajov, nemá absolútnu povahu v tom zmysle, že by vylučovalo všetky zásahy orgánov štátu. Preto § 7 ods. 3 zákona o ochrane osobných údajov umožňuje spracúvanie osobných údajov dotknutej osoby bez jej súhlasu, ak osobitný zákon ustanovuje zoznam osobných údajov, účel ich spracúvania, okruh dotknutých osôb, prípadne aj možnosť, za splnenia podmienok uvedených v predmetnom ustanovení spracúvané osobné údaje z informačného systému poskytnúť, sprístupniť alebo zverejniť. Súčasné znenie zákona o službách zamestnanosti síce obsahuje ustanovenia týkajúce sa spracúvania osobných údajov fyzických osôb, avšak ich znenie nie je zosúladené s vyššie uvedeným ustanovením § 7 ods. 3 zákona o ochrane osobných údajov. Len osobitný zákon s obsahovými náležitosťami podľa § 7 ods. 3 zákona o ochrane osobných údajov je možné považovať za spôsobilý právny základ spracúvania osobných údajov dotknutých osôb bez ich súhlasu.

V zákone o ochrane osobných údajov je potrebné okrem okruhu dotknutých osôb a účelu poskytovania osobných údajov do zákona doplniť aj zoznam osobných údajov dotknutých osôb, ktoré budú predmetom poskytovania medzi vymenovanými subjektmi. Pri určovaní zoznamu osobných údajov je však nutné rešpektovať požiadavku ustanovenú v § 6 ods. 1 písm. d) zákona o ochrane osobných údajov a zabezpečiť, aby sa spracúvali (v danom prípade poskytovali) len také osobné údaje, ktoré svojim rozsahom a obsahom budú zodpovedať účelu ich spracúvania (poskytovania) a budú nevyhnutné na jeho dosiahnutie.

Navrhovanou úpravou sa rieši aj situácia odovzdávania informácii medzi jednotlivými orgánmi štátnej správy a inými relevantnými inštitúciami cez rozhrania informačných systémov (IS). Navrhované ustanovenie má zabezpečiť právny rámec na odovzdávanie údajov evidovaných v IS jednotlivých inštitúcií bez vyžadovania súhlasu dotknutých osôb, samozrejme pri dodržaní ochrany ich osobných údajov, v súlade so zákonom o ochrane osobných údajov.

Cieľom navrhovanej úpravy je tiež „odbremeniť občana“ od súčasnej byrokracie, vyžadujúcej vydokladovanie rôznych listín, potvrdení z rôznych inštitúcií (aj duplicitne), ktoré si tieto informácie a listiny môžu navzájom odovzdať cez rozhrania IS, a tým docieliť efektívnosť, rýchlosť a správnosť ich konania..

**K bodu 180**

Ide o legislatívno-technickú úpravu v § 68 ods. 8 v súvislosti s navrhovaným doplnením nového § 20b.

**K bodu 181**

Nové znenie § 69 upravuje náležitosti, ktoré budú ustanovené všeobecne záväzným právnym predpisom, ktoré vydá ministerstvo k tomuto zákonu.

**K bodom 182 až 190**

V § 70 ods. 1 ide o legislatívno-technickú úpravu v súvislosti s navrhovanými úpravami v § 12.

V novom znení písmena b) v § 70 ods. 4 sa jasnejšie definuje postup pri náhradnom doručovaní písomností účastníkom konania.

Navrhovanou zmenou znenia § 70 ods. 6 sa z dôvodu zabezpečenia väčšej zrozumiteľnosti, jednoznačnosti a prehľadnosti upravuje, na ktoré príspevky poskytované podľa tohto zákona nie je právny nárok.

V § 70 ods. 7 písm. a) sa doplnením osobitného predpisu spresňuje splnenie povinnosti žiadateľa o príspevok podľa tohto zákona preukázať skutočnosť, že má splnené povinnosti týkajúce sa dane z príjmu, a v písm. b) sa navrhuje legislatívno-technická úprava v súlade s nový právnym stavom v oblasti starobného dôchodkového sporenia.

Navrhovaným doplnením v § 70 ods. 7 o písmeno f) sa v súlade s čl. 7 ods. 1 písm. a) smernice Európskeho parlamentu a Rady 2009/52/ES z 18. júna 2009, ktorou sa stanovujú minimálne normy pre sankcie a opatrenia voči zamestnávateľom štátnych príslušníkov tretích krajín, ktorí sa neoprávnene zdržiavajú na území členských štátov, dopĺňa preukazovanie skutočnosti, že žiadateľ v období dvoch rokov pred podaním žiadosti o príspevok nelegálne nezamestnával z dôvodu zamedzenia poskytovania príspevkov tým žiadateľom, ktorí porušili zákon o nelegálnom zamestnávaní.

V § 70 ods. 8 ide o legislatívno-technickú úpravu v súvislosti s navrhovanými úpravami v § 44 a zároveň sa pôvodný odkaz 47 k poznámke pod čiarou k zákonu č. 386/1997 o ďalšom vzdelávaní nahrádza z dôvodu jeho zrušenia novým odkazom 63aaa s novou poznámkou pod čiarou k zákonu č. 568/2009 Z. z. o celoživotnom vzdelávaní.

Z dôvodu zadefinovania jednoznačnosti poskytovania výšky príspevkov nadväzne na zmenu celkovej ceny práce v období trvania dohody o poskytovaní príspevkov podľa tohto zákona, sa doplnením nového odseku 11 do § 70 zabezpečuje, že príspevky, ktorých výška je vypočítaná z celkovej ceny práce, sa budú poskytovať v sume dohodnutej v dohode o poskytnutí príspevku bez ohľadu na zmenu celkovej ceny práce, ktorá nastane počas obdobia poskytovania príspevku­.

V § 70 ods. 12 ide o legislatívno-technickú úpravu s súvislosti s doplnením nových príloh č. 1 až 3 k tomuto zákonu.

**K bodu 191**

V novom § 72t sa upravujú prechodné ustanovenia k navrhovaným úpravám v tomto zákone ku dňu nadobudnutia účinnosti.

**K čl. II**

Nadväzne na sprísnenie podmienok pre vydávanie povolení na vykonávanie činnosti ADZ sa navrhuje zvýšenie správnych poplatkov pre vydanie tohto povolenia.

**K čl. III**

Nadväzne na navrhované úpravy v zákone o službách zamestnanosti sa v tomto článku navrhuje upraviť zákon č. 461/2003 Z. z. o sociálnom poistení v znení neskorších predpisov v súvislosti so začatím konania o priznanie dávky v nezamestnanosti, a to tak, že úpravou znenia § 184  ods. 5 sa rozhodnutie o zaradení poistenca do evidencie UoZ, ktoré sa podľa súčasného právneho stavu považuje za žiadosť o dávku v nezamestnanosti, nahradí písomným oznámením o zaradení poistenca do evidencie UoZ.

Navrhovanou zmenou sa reaguje na navrhované zmeny v pôsobnosti úradov súvisiace s vypustením uplatňovania správneho konania v oblasti zaraďovania občanov do evidencie UoZ a nahradenie rozhodnutia o zaradenie do evidencie UoZ písomným oznámením úradu podľa § 13 zákona.

**K čl. IV**

**K bodom 1 až 6**

Ide o legislatívno-technické úpravy v § 5 ods. 4, vrátane poznámok k odkazom pod čiarou v súvislosti s navrhovanými úpravami v § 32, § 43 a 46 návrhu zákona.

Vypustenie písmen s) až u) v § 5 ods. 4 sa navrhuje z dôvodu návrhu na vypustenie príslušných ustanovení zo zákona o službách zamestnanosti (§ 48b, § 49a a 52a).

**K čl. V**

Vzhľadom na rozsah návrhu zákona sa predmetným článkom navrhuje splnomocniť predsedu Národnej rady Slovenskej republiky vyhlásiť v Zbierke zákonov Slovenskej republiky úplné znenie zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov.

**K čl. VI**

Účinnosť zákona sa navrhuje od 1. mája 2013.

Bratislava 9. januára 2013

**Robert Fico v. r.**

predseda vlády

Slovenskej republiky

**Ján Richter v. r.**

minister práce, sociálnych vecí a rodiny

Slovenskej republiky